उदन्ती का अगस्त अंक मिला। धन्यवाद! हमेशा की तरह सबसे पहले 'अनकही’ के अन्तर्गत 'ये कैसा मध्याह्न भोजन है’ पढ़कर अभिभूत हो गई। सम्पादकीय तथ्यों का खज़ाना और यथार्थ का दर्पण है ! ज्योत्स्ना प्रदीप के हाइकु मार्मिक हैं। सुदर्शन रत्नाकर की लघुकथाएँ हृदयस्पर्शी हैं, जिनमें 'घर की लक्ष्मी’ ने ज़्यादा प्रभावित किया। डॉ. उर्मिला अग्रवाल द्वारा 'झरे हरसिंगार’ की समीक्षा ताँका-संग्रह का पूरा परिचय देने में सक्षम है। पत्रिका का अन्तिम लेख 'बापू ने नहीं मनाया आज़ादी का जश्न’ तो स्वर्णिम दस्तावेज़ है। काश! हमने बापू को 'राष्ट्रपिता’ का पद देने के साथ-साथ कुछ सीखा भी होता तो आज के भारत की तस्वीर कुछ और ही होती ।